**ΙΣΤΟΡΙΑ Γ΄ ΤΑΞΗΣ ΓΕΝΙΚΟΥ ΛΥΚΕΙΟΥ**

**(ΓΕΝΙΚΗΣ ΠΑΙΔΕΙΑΣ)**

**3ο ΘΕΜΑ**

Συνδυάζοντας τις ιστορικές σας γνώσεις με τις απαραίτητες πληροφορίες από τα κείμενα που σας δίνονται:

**α.** να αναφερθείτε στα αιτήματα του Στρατιωτικού Συνδέσμου, αναφορικά με τη διοίκηση, τη δικαιοσύνη και την εκπαίδευση, όπως διατυπώθηκαν κατά την εκδήλωση του κινήματος στο Γουδή στις 15 Αυγούστου 1909 (μονάδες 12)

**β.** να εντοπίσετε τις αλλαγές που επέφερε ο Βενιζέλος στην ελληνική κοινωνία με την Αναθεώρηση του Συντάγματος το 1911. (μονάδες 13)

**Μονάδες 25**

**ΚΕΙΜΕΝΟ Α**

Προκήρυξη του Στρατιωτικού Συνδέσμου

15 Αυγούστου 1909

Ο Σύνδεσμος των αξιωματικών του Εθνικού Στρατού της Ξηράς και του Ναυτικού […] προβαίνει εις την υποβολήν ιεράς παρακλήσεως προς τον Βασιλέα […] και προς την Κυβέρνησίν του, όπως ολοψύχως επιδοθώσιν εις την άμεσον και ταχείαν ανόρθωσιν των κακώς εν γένει εχόντων […] Ο Στρατιωτικός Σύνδεσμος ποθεί […] όπως η Διοίκησις της Χώρας καταστή χρηστή και έντιμος, όπως η Δικαιοσύνη απονέμηται ταχέως μετ’ αμεροληψίας και ισότητος προς άπαντας εν γένει τους πολίτας αδιακρίτως τάξεως, όπως η Εκπαίδευσις του Λαού καταστή λυσιτελής δια τον πρακτικόν βίον και τας στρατιωτικάς ανάγκας της Χώρας, όπως η ζωή, η τιμή και η περιουσία των πολιτών εξασφαλισθώσιν, και τέλος όπως τα οικονομικά ανορθωθώσι.

Κορδάτος, Γ. *Μεγάλη ιστορία της Ελλάδας,* τ. Ε, Αθήνα 1959, σ. 114-117.

**ΚΕΙΜΕΝΟ Β**

Οι δεύτερες εκλογές του 1910 έδωσαν στον Βενιζέλο συντριπτική πλειοψηφία[…]. Στόχος της Β΄ Αναθεωρητικής Βουλής ήταν η δημιουργία κράτους δικαίου μέσα στα πλαίσια ενός φιλελεύθερου αστικού εκσυγχρονισμού. Ψηφίστηκε νέο Σύνταγμα (1911), με το οποίο ενισχύθηκαν και προστατεύτηκαν καλύτερα τα ατομικά δικαιώματα, η ελευθερία του τύπου και η ιδιοκτησία. Για πρώτη φορά θεσπίστηκε η μονιμότητα των δημοσίων υπαλλήλων. Καθιερώθηκε η δωρεάν υποχρεωτική στοιχειώδης εκπαίδευση και ιδρύθηκαν τεχνικά σχολεία σε αγροτικές περιοχές. […] Παράλληλα έγινε προσπάθεια να αναδιοργανωθεί και να ενισχυθεί ο στρατός.

Ράλλης, Β., *Οι δυο αναθεωρητικές βουλές (1910-1911). Το πολιτικό υπόβαθρο και οι διαδικασίες της συνταγματικής μεταρρυθμίσεως,* Αθήνα 1995, σ. 125